text: नई दिल्ली। प्रधानमंत्री नरेंद्र मोदी ने कोयम्बटूर में श्रीरामकृष्‍ण मठ के स्‍वामी विवेकानंद के शिकागो भाषण की 125वीं वर्षगांठ के समापन समारोह को वीडियो कॉंफ्रेंसिंग के माध्‍यम से संबोधित किया। प्रधानमंत्री ने कहा कि यह समारोह स्‍वामीजी के भाषण के प्रभाव को दिखाता है कि कैसे इस भाषण ने भारत के प्रति पश्चिम की दृष्टि बदल दी और कैसे भारतीय विचार और दर्शन को उचित स्‍थान प्राप्‍त हुआ। प्रधानमंत्री ने कहा कि स्‍वामी विवेकानंद ने विश्‍व को वैदिक दर्शन की श्रेष्‍ठता बताई, शिकागो में उन्‍होंने विश्‍व को वैदिक दर्शन की शिक्षा ही नहीं दी, बल्कि उन्‍होंने भारत देश के समृद्ध अतीत और अपार क्षमता की भी याद दिलाई। उन्‍होंने हमें खोया हुआ विश्‍वास और गर्व दिया। नरेंद्र मोदी ने कहा कि स्‍वामी विवेकानंद के इस विजन के साथ भारत पूरे विश्‍वास के साथ आगे बढ़ रहा है। उन्‍होंने भारत सरकार के विभिन्‍न कार्यक्रम और योजनाओं की भी चर्चा की।